Sakemense kom byeen om balle aan die rol te sit | Netwerk24
Sakemense kom byeen om balle aan die rol te sit
Die Ebowla-wenspan van die sakeliga spog met hul trofee, Johan Hugo, Willem-Hendrik du Toit, Hanrick Swart en André Rossouw.
"Die sakeliga is meer as net 'n rolbal­kompetisie. Dit is 'n aand waar jy gesellig saam kan verkeer en nuwe vriende maak."
Só sê een van die organiseerders oor die Stellenbosse rolbal-sakeliga wat oor vier Woensdae beslis is. Die twee rolbalbane is van 30 Januarie beset met 28 spanne bestaande uit 112 spelers.
Kompetisie tussen die spanne was fel en die gehalte van die spel was merkbaar beter as vorige jare. Altesaam 15 spanne het 30 punte of meer in die laaste ronde behaal en die Ebowla-span het met 46 punte dié kompetisie gewen. In die tweede plek was die Wille Honde gevolg deur die Van Der Byl Bergh-span in die derde plek. Nie een van hierdie spanne het verlede jaar in die eerste drie plekke geëindig nie.
Soos met die vorige jare is daar weer sosiaal verkeer en lekker geëet.
Die wenners is trots op hul sege. "Ons is vier vriende wat lekker saam speel. Ons is eintlik net daar vir die lekker kos wat ons ná die tyd kry en om 'n paar drankies as vriende saam te ge­niet. Wanneer ons op die rolbalbaan is, kom die kompete­rende natuur in almal van ons tog uit.
"Ons geniet die rolbal en het al baie vriende in dié proses gemaak. Die sakeliga is 'n hoog­tepunt in ons jaar waarna ons baie uitsien."
Die Wille Honde-span bestaan uit Rikus Serdyn, die skip, strateeg en Wille Hond in murg en been en Johan Bredenkamp wat derde rol, is die buiteperd wat 'n binneperd geword het. Jacques Hanekom, wat tweede rol, is die kroegman en X-faktor en leier, terwyl Jaco Eckly, the smooth talker and intimidator," vertel Serdyn oor sy span.
Van Der Byl Bergh-span meen die Stellenbosch-rolbalklub se aandliga is altyd 'n vreugdevolle gebeurtenis wat Van Der Byl Bergh nooit misloop nie.
Die plaaslike rolbalklub bied sowat 12 jaar lank al in Februarie en November 'n aandliga aan vir nie-rolbalspelers, mans sowel as vroue, om in spanne met mekaar te kom meeding.
Hierdie spelers kom hoofsaaklik uit die sakegemeenskap, vriende en families. Ouderdomme wissel van 25-60 en 28 spanne van vier elk (112 spelers) neem vir vier Woensdagaande deel. Wedywering is ernstig en groot pret onder die spanne.
" 'n Oop kroeg is deurentyd beskikbaar met 'n ete na die tyd wanneer daar dan baie gesellig saam verkeer word onder die klomp.
"Hierdie baie informele rolbalbyeenkomste van jong sakelui en vriende is geweldig gewild onder die gemeenskap en is lank voor die tyd vol bespreek en daar is ook 'n waglys," het een van die organiseerders gesê.